SKRIFTLIG FORESPØRGSEL E-2223/00

af Béatrice Patrie (PSE) til Kommissionen

(3. juli 2000)

Om: Regler for levende modificerede organismer

Levende modificerede organismer er allerede en videnskabelig realitet. Efter forsøg med mus i 1982 blev der i 1994 indledt forskning med fisk, og omkring 100 000 genetisk modificerede laks, kaldet AquAdvantage, yngler allerede i Canada. De ændringer, der er foretaget i deres genetiske apparat gør, at de kan blive seks gange så store på ti gange så kort tid som deres vilde artsfæller. En lang række forsøg af denne type gennemføres således i Nordamerika, i Storbritannien og i Kina med henblik på at frembringe fisk billigere.

Hvis der bliver givet en markedsføringstilladelse, vil man kunne finde sådanne fisk i de europæiske supermarkeder i 2002. Dette rejser væsentlige etiske, samfundsmæssige, sanitære og miljømæssige problemer.

Er Kommissionen klar over problemerne i forbindelse med forskning og opdræt af denne type? Må det forventes, at produkter af denne karakter vil blive godkendt til salg og forbrug?

Agter Kommissionen at fremlægge forslag til regler om forskning og markedsføring af sådanne levende modificerede organismer svarende til de regler, der er under vedtagelse vedrørende GMO'er?

Svar afgivet på Kommissionens vegne af Margot Wallström

(26. september 2000)

Rådets direktiv 90/220/EØF af 23. april 1990 om udsætning i miljøet af genetisk modificerede organismer (GMO)(1) omfatter udsætning af levende genmodificerede organismer i både forsøgsøjemed og med henblik på markedsføring, og gælder dermed også udsætning af genmodificeret laks. Direktivet omfatter ikke ikke-levedygtige GMO'er eller produkter, der er fremstillet af, men som ikke indeholder GMO'er. Direktivet vil derfor ikke omfatte import og markedsføring af indfanget (død) laks eller laksefilleter. Skal sådan laks anvendes som fødevarer, kræves der imidlertid tilladelse efter Rådets og Parlamentets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser(2).

Ved udsætning af GMO'er efter direktiv 90/220/EØF er det første krav, at der foretages en omfattende sundheds- og miljøvurdering i hvert enkelt tilfælde. For udsætning af fisk ville dette klart indebære en vurdering, der tager hensyn til det miljø (vand), som fisken skal udsættes i. Der gives kun tilladelse, hvis der ikke er grund til at tro, at udsætningen vil have negative sundheds- eller miljøkonsekvenser på de betingelser, der er fastsat i tilladelsen.

Der er ikke til dato indgivet ansøgninger efter direktiv 90/220/EØF om udsætning af genmodificeret laks med henblik på markedsføring, og der er heller ikke givet nogen tilladelser hertil. Kommissionen har heller ikke modtaget anmeldelser fra medlemsstaterne vedrørende udsætning af genmodificeret laks i forsøgsøjemed.

Direktiv 90/220/EØF er i færd med at blive ændret. Den 9. december 1999(3) blev der vedtaget en fælles holdning til Kommissionens forslag om ændring af direktivet. Den indeholder en række nye bestemmelser, som skulle give en mere effektiv og gennemsigtig lovramme for udsætning af GMO'er i miljøet. Når disse nye bestemmelser er vedtaget og gennemført i den nationale lovgivning, vil de gælde for udsætning af GMO'er, herunder genmodificeret fisk, både i forsøgsøjemed og med henblik på markedsføring.

Hvad angår Rådets direktiv 90/219/EØF af 23. april 1990 om indesluttet anvendelse af genetisk modificerede organismer(5), er direktivets anvendelsesområde i de fleste af medlemsstaternes gennemførelseslovgivning blevet udvidet til at omfatte planter og dyr. Der er gennemført forsøg med genmodificeret laks efter bestemmelserne i direktiv 90/219/EØF, idet det forinden er blevet konstateret, at der er anvendt passende indeslutningsforanstaltninger til at begrænse kontakten med befolkningen og miljøet.

Anvendelse af genmodificerede lask som eller i levnedsmidler skal godkendes efter forordningen om nye levnedsmidler. Ifølge denne forordning må genmodificerede levnedsmidler og ingredienser ikke indebære fare for forbrugerne, vildlede forbrugerne eller adskille sig fra traditionelle levnedsmidler i en sådan grad, at almindeligt forbrug heraf ville være ernæringsmæssigt til skade for forbrugerne.

Hvad reglerne om forskning på området angår, hedder det i Rådets afgørelse 1999/167/EF af 25. januar 1999 om et særprogram for forskning, teknologisk udvikling og demonstration på området livskvalitet og forvaltning af de levende ressourcer (1998-2002)(4): Dette program omfatter kun ændring af dyrs genetiske arv og kloning af dyr, hvis det tjener etisk forsvarlige formål, og hvis forskningen gennemføres under hensyntagen til dyrenes velfærd og genetisk diversitet. Deltagerne i Fællesskabets forskningsprojekter skal efterleve den nationale lovgivning og de gældende adfærdskodekser og indhente godkendelse fra den relevante etiske komité, inden FTU-aktiviteterne indledes. Disse regler gælder genmodificerede fisk og alle andre genmodificerede dyr.

(1) EFT L 117 af 8.5.1990.

(2) EFT L 43 af 14.2.1997.

(3) EFT C 64 af 6.3.2000.

(4) EFT L 64 af 12.3.1999.

(5) EFT L 117 af 8.5.1990.